**Forskrift om havners beredskap og støtte til Forsvaret ved kriser og i krig (havneberedskapsforskriften)**

Fastsatt ved kgl. res. den DD.MM.ÅÅÅÅ med hjemmel i lov 21. juni 2019 nr. 70 om havner og farvann (havne- og farvannsloven) § 2 sjette ledd, § 31 andre og tredje ledd og § 39 andre ledd og lov 15. desember 1950 nr. 7 om særlege rådgjerder under krig og krigsfare og lignende forhold (beredskapsloven) § 18 jf. § 15

**§ 1 Formål**

Forskriftens formål er å styrke havneberedskapen i fredstid og sikre Forsvaret og allierte relevant bistand og tilgang til havner og havneanlegg ved kriser og i krig, eller når krise eller krig truer.

**§ 2 Virkeområde**

Forskriften gjelder offentlige og private havner og havneanlegg som er av særlig forsvarsmessig betydning. Disse fremgår av vedlegg 1 til denne forskrift. Vedlegget kan i samråd med Forsvaret endres av departementet.

**§ 3 Definisjon**

Med havner og havneanlegg som er av særlig forsvarsmessig betydning menes havner og havneanlegg som etter Forsvarets planverk og militærfaglige vurderinger anses å være av vesentlig betydning for Forsvaret og allierte styrker.

**§ 4 Offentlige havner og havneanlegg - overføring av råderett og myndighet til Statsforvalteren**

Bestemmelsen gjelder når riket er i krig eller krig truer eller rikets selvstendighet eller sikkerhet er i fare.

Ved iverksettelse av særskilt beredskapstiltak i Sivilt beredskapssystem (SBS) overføres havnenes og havneanleggenes råderett, og myndighet etter havne- og farvannsloven, til Statsforvalteren. Dette omfatter også råderett over personell og materiell som inngår i den ordinære driften av havnen.

Statsforvalteren skal i samråd med Forsvaret sikre at havnenes funksjoner opprettholdes og Forsvarets behov ivaretas.

**§ 5 Private havner og havneanlegg - overføring av råderett til Statsforvalteren**

Bestemmelsen gjelder når riket er i krig eller krig truer eller rikets selvstendighet eller sikkerhet er i fare.

Ved iverksettelse av særskilt beredskapstiltak i Sivilt beredskapssystem (SBS) overføres private havneeieres, havneanleggseieres og -operatørers råderett over havner til Statsforvalteren.

Statsforvalteren skal i samråd med Forsvaret sikre at havnenes funksjoner opprettholdes og Forsvarets behov ivaretas.

**§ 6 Forsvarets rettigheter**

I krise og krig, eller når krise eller krig truer, skal Forsvarets og allierte styrkers behov for havner og havneanlegg prioriteres. Annen trafikk kan tillates i samråd med Forsvaret.

Dersom havnene eller området er erklært krigsskueplass, kan Forsvaret overta all myndighet og råderett etter beredskapsloven.

**§ 7 Havneberedskapsplaner mv.**

Kystverket skal utarbeide et overordnet planverk for havnene basert på Sivilt beredskapssystem og Forsvarets behov.

Havnene skal utarbeide, øve og vedlikeholde et operativt beredskapsplanverk for krise og krig basert på Kystverkets overordnede planverk og Forsvarets behov.

Statsforvalteren skal påse at havnenes beredskapsplanverk, øving og andre forberedelser er forsvarlig og samordnet.

**§ 8 Havneberedskapsutvalget**

Havneberedskapsutvalget består av representanter fra Forsvaret, Kystverket, relevante statsforvaltere og havner og havneanlegg som er av særlig forsvarsmessig betydning.

Havneberedskapsutvalget skal bidra til styrket havneberedskap, informasjonsutveksling, koordinering og gjensidig utnyttelse av ressurser.

Havneberedskapsutvalget skal normalt ha ett nasjonalt møte hvert kalenderår med obligatorisk deltakelse. Regionale eller lokale møter kan avholdes i tillegg ved behov. Forsvaret og Kystverket har ansvaret for å arrangere de faste nasjonale møtene i havneberedskapsutvalget annenhver gang.

Forsvaret eller Kystverket kan kreve at deltakerne har nødvendig sikkerhetsklarering.

**§ 9** **Meldeplikt**

Eiere og operatører av havner og havneanlegg av særlig forsvarsmessig betydning plikter i fred, krise og krig å melde mistenkelige observasjoner til Forsvaret.

**§ 10 Ikrafttredelse**

Forskriften trer i kraft den DD.MM.ÅÅÅÅ. Samtidig oppheves forskrift av 16. januar 1987 om overføring av myndighet etter havne- og farvannsloven av 8. juni 1984 nr. 51 § 2 fjerde ledd til statlig organ.